FÆLLES AKTION af 2. februar 1998 vedtaget af Rådet på grundlag af artikel J.3 i traktaten om Den Europæiske Union, til støtte for fredsprocessen i Bosnien (98/117/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.3 og J.11,

under henvisning til de generelle retningslinjer i de konklusioner, som Det Europæiske Råd vedtog den 13.-14. december 1996 i Dublin, og

ud fra følgende betragtninger:

Den nye regering i enheden Republika Srpska tiltrådte den 19. januar 1998;

den nye premierminister Milorad Dodik har givet tilsagn om sit fulde samarbejde med henblik på gennemførelsen af Dayton-Paris-aftalen;

dannelsen af den første regering i Republika Srpska, der har forpligtet sig til at gennemføre fredsaftalen, åbner mulighed for store fremskridt i retning af varig fred og forsoning i Bosnien-Hercegovina;

bistanden fra det internationale samfund sker fortsat på betingelse af, at fredsaftalen og de forpligtelser, der følger af denne, overholdes, sådan som det blev bekræftet på mødet i Fredsimplementeringsrådet den 9.-10. december 1997 i Bonn;

Den Europæiske Union anerkender, at den nye regering har behov for fuld støtte fra det internationale samfund til hurtigt at sikre, at regeringen kommer til at fungere effektivt gennem finansiel hastebistand;

på samlingen den 26. januar 1998 vedtog Rådet konklusioner, ifølge hvilke der var enighed om, at Unionen hurtigt skulle udvikle sit samarbejde med den nye regering for at hjælpe den til at fungere effektivt;

den høje repræsentant har opfordret til effektiv og hurtig international bistand til den nye regering og har besluttet at oprette en særlig konto til dette formål;

Den Europæiske Union har ydet et væsentligt bidrag til gennemførelsen af fredsprocessen og finder nu, at dannelsen af den nye regering åbner mulighed for et samarbejde med myndighederne i Republika Srpska på væsentlige områder;

for at sikre en sammenhæng i Den Europæiske Unions aktiviteter udadtil, bør det i nær fremtid som et yderligere skridt overvejes at træffe yderligere foranstaltninger inden for Det Europæiske Fællesskab til støtte for den nye regering -

VEDTAGET FØLGENDE FÆLLES AKTION:

Artikel 1

Formålet med denne fælles aktion er undtagelsesvis at yde kortfristet bistand til den nye regering for Republika Srpska i de første uger af dens embedsperiode for at skabe stabilitet i Republika Srpska.

Artikel 2

1. Med henblik herpå opføres der et maksimalt beløb på 6 mio. ECU på De Europæiske Fællesskabers almindelige budget for 1998.

2. Det i stk. 1 opførte beløb forvaltes i overensstemmelse med Det Europæiske Fællesskabs procedurer og bestemmelser på budgetområdet.

3. Beløbet vil straks blive indbetalt på den særlige konto, der er oprettet og forvaltes af den høje repræsentant, til støtte for den nye regering, således at den kan begynde at fungere effektivt, ved midlertidigt at bidrage til den offentlige forvaltnings lønninger fra 1. december 1997. Den høje repræsentant er ansvarlig for kontoen og skal aflægge regnskaber for udbetalinger.

Artikel 3

Sigtet med Den Europæiske Unions bistand er at hjælpe den nye regering i Republika Srpska med at skabe en sammenhængende og gennemsigtig budgetmæssig ramme og dermed tilvejebringe et godt grundlag for en eventuel fortsat bistand.

Republika Srpskas regering forventes navnlig

- hurtigt at opstille 1998-budgettet på en måde, som opfylder IMF's krav

- at arbejde tæt sammen med Kontoret for Skatte- og Toldmæssig Bistand (CAFAO) og andre internationale organisationer om på ny at få kontrol over opkrævningen af told, afgifter, punktafgifter og omsætningsafgifter

- at gennemføre den fælles toldtarifordning for Bosnien-Hercegovina

- at forelægge parlamentet et lovforslag om reform af punkt- og omsætningsafgifter.

Den høje repræsentant skal regelmæssigt aflægge rapport til Rådet og Kommissionen om, hvordan ordningen fungerer, og kan suspendere udbetalinger fra den særlige konto i tilfælde af, at Republika Srpskas regering handler på en måde, der er i strid med de mål og kriterier, som er fastsat i denne fælles aktion.

Artikel 4

Rådet noterer sig, at Kommissionen for at fremme målene med den fælles aktion vil fremsætte passende forslag til projektbistand til støtte for den nye regering.

Artikel 5

Rådet opfordrer den høje repræsentant til at tilskynde til yderligere international bistand til støtte for målene i denne aktion og vil deltage fuldt ud i disse bestræbelser.

Artikel 6

Denne fælles aktion træder i kraft på datoen for vedtagelsen.

Artikel 7

Denne fælles aktion offentliggøres i Tidende.

Udfærdiget i Bruxelles, den 2. februar 1998.

På Rådets vegne

R. COOK

Formand